Наха цох фу хет хац сона, бакъда сона боккха кхаъ хиннаб, укх деношка Россе паччахьа В. В. Путина вай мехка дахача къамий метташ лорадеча а дегIакхувлача а гIо дергдола Фонд хьаярах дола указ арадаккхарах. Цу тайпара хIама меттай хьаькъехьа гуча ца доала, Iаьдала болхлоша ца оала дукха ха яр. Дуккхабараш къамий метташ дIадаха гIерташ болча хана, царех луш йола экзаменаш 9-ча классашкара а дIаяьхача хана, чIоагIа эшаш а ший ханнахьа а аьнна дош да вай мехкарча паччахьа аьннар. Вайна дагадоагIа, дукха ха йоацаш Госдумас къамий метташта духьала дIайолаяь кампани мел вас еш яр тайп-тайпарча къамех болча викалашта, цу даькъе гIалгIашта юкъера хьабаьннача наха а. Оалаш ма хиллара «мотт беце, къам а дац».